  Виталий Пронин С. ШиробоковУдмуртиысь калык поэт, драматург Степан Широбоков вордскемын Шаркан ёросысь Вортчапочинка гуртын. Но та писателез асьсэлэн каро дэбесъёс но.Степан Павлович Дэбесысь педучилищеез йылпумъям сяна, уно аръёс ӵоже та ёросын тыршиз. Соин ик кылбурчилэсь 100 ар тырмонзэ районын паськыт пусъё.Степан Широбоковлэн юбилеезлы сӥзем ужрадъёс тулыс ик кутскизы ини. Кылсярысь, Дэбесысь политехникумын кылдытэмын писательлэн улэм-вылэмезлы сӥзем виртуальной музей. Дэбес ёросысь библиотекаосын радъяськизы солэн кырӟанъёсызъя, книгаосызъя адӟытонъёс, кылбур ӝыт, нылпиос писательлэн произведениосызъя суредъёсын выставка дасязы. Нош 12-тӥ толсуре Дэбесысь политехникумын бадӟым конференция ортчоз.Отчы пыриськозы шаерысьтымы тодосчиос, писательёс, дышетӥсьёс, культура удысын тыршисьёс. Дэбес ёрос администрациысь культурая управлениен кивалтӥсь Татьяна Серебренникова верамъя, Степан Широбоковлэн творчествоез, улэм-вылэмез сярысь люкаськемъёслы вералозы Удмурт кун университетысь литературоведъёс Виктор Шибанов но Александр Шкляев.- Ужрадмы кутскоз ульчаын. Дэбес политехникум борды юнматэмын луоз Степан Широбоковез буре ваён пул. Конференцилэн программаез узыр. Татын ужалоз вить секция. «Тодмо но тодмотэм Широбоков» нимояз эскеремын луозы писательлэн та дырозь печатласькымтэ произведениосыз.«Егит гожъясьёс» секцилэн нимызъя ик валано: татын асьсэды эскерозы кылбур-верос пӧрмытъясьёс. «Сюлэмын улэ кырӟан» люкетэз сӥземын кылбурчилэн кырӟанъёсызлы. Озьы ик та конференцие лыктозы Степан Широбоковлэн кылбуръёсызъя презентация дасям пиналъёс. Бадӟым классъёсын дышетскисьёслэсь 20-лэсь уно ужъёс вуизы ини. Конференцилы йылпумъянъёс лэсьтэм но вормисьёсты верам бере, люкаськемъёс учкыны быгатозы С. Широбоковлэсь «Ой, чебер нылъёс» комедизэ. Сое возьматозы Удмурт театрысь артистъёс, - шуэ Татьяна Серебренникова.С. Широбоковлэн юбилеезлы сӥзем ужрадъёс таин уг йылпумъясько на. Писательлэн вордӥськем нуналаз, 18-тӥ толсуре, дэбесъёс мынозы Эгра ёросысь Зурае, драматурглэн шайвылаз. Отын буре ваёзы удмурт кылбурчиез, Быдӟым ожысь ветеранэз.Галина Семёнова Теги: СтепанШиробоков  